48/2012

A hf. höfðaði mál gegn M til heimtu skuldar vegna yfirdráttar á tékkareikningi. M kannaðist við að hafa stofnað umræddan reikning en taldi sig ekki standa í neinni skuld við A hf. Hæstiréttur taldi M ekki hafa leitt að því rök að fjármunum hafi verið ráðstafað af reikningnum án hennar heimildar og stæði hún því í skuld við A hf. sem yfirdrættinum næmi. Gilti einu þó M kannaðist ekki við að hafa óskað eftir heimild til yfirdráttar. Var M því dæmd til greiðslu umræddrar skuldar.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf og J-kk-nf S-kk-nf G-kk-nf og B-kk-nf B-kk-nf settur hæstaréttardómari.

Áfrýjandi skaut málinu til Hæstaréttar 19. janúar 2012. Hún krefst sýknu af kröfu stefnda og málskostnaðar í héraði og fyrir Hæstarétti.

Stefndi krefst staðfestingar hins áfrýjaða dóms og málskostnaðar fyrir Hæstarétti.

I

Árið 1979 stofnaði áfrýjandi tékkareikning nr. 500 í útibúi Samvinnubankans á Akranesi. Það útibú mun síðar hafa sameinast Búnaðarbanka Íslands og hjá bankanum var reikningurinn nr. 0330-26-500. Hinn 13. ágúst 2007 gaf áfrýjandi út tryggingarbréf til bankans, sem þá hét Kaupþing banki hf., að fjárhæð 14.000.000 krónur, en með því var veittur veðréttur í fasteigninni Garðastræti 34 í Reykjavík til tryggingar á öllum skuldum hennar við bankann. Sama dag og tryggingarbréfið var gefið út veitti áfrýjandi eiginmanni sínum, H-kk-þgf F-kk-þgf F-x-x, umboð til að skoða hreyfingar og til að millifæra af reikningnum í netbanka.

Hinn 23. ágúst 2007 var stofnaður annar reikningur nr. 0330-26-800500 í nafni áfrýjanda í útibúi bankans á Akranesi og var yfirdráttarheimild á þeim reikningi 6.000.000 krónur. Sama dag var öll sú fjárhæð millifærð yfir á fyrrgreindan reikning áfrýjanda nr. 0330-26-500. Eftir þá ráðstöfun nam innstæða á þeim reikningi 1.158.848 krónur.

Með ákvörðun Fjármálaeftirlitsins 22. október 2008 var eignum og skuldum Kaupþings banka hf. ráðstafað til stefnda sem þá hét Nýi Kaupþing banki hf. Við þá ráðstöfun færðust fyrrgreindir bankareikningar í útibúinu á Akranesi til stefnda.

Samkvæmt yfirliti yfir reikning áfrýjanda nr. 0330-26-500 hefur reikningurinn verið yfirdreginn allt frá 27. júní 2008. Hinn 20. maí 2009 var áfrýjanda send tilkynning um vanskil vegna yfirdráttar á reikningnum en skuldin nam þá 1.150.655 krónum. Í kjölfarið gaf áfrýjandi og eiginmaður hennar út tryggingarbréf 29. sama mánaðar til stefnda að fjárhæð 6.000.000 krónur með veðrétti í fyrrgreindri fasteign til tryggingar á öllum skuldum hjónanna við bankann. Þann dag höfðu 1.168.586 krónur verið yfirdregnar á reikningi nr. 0330-26-500 og 22.599.930 krónur á reikningi nr. 0330-26-800500. Mál þetta höfðaði stefndi til heimtu á skuld vegna yfirdráttar á fyrrnefnda reikningnum og miðar höfuðstól kröfunnar við stöðu reikningsins 26. febrúar 2010. Samhliða þessu máli höfðaði stefndi annað mál á hendur áfrýjanda til heimtu skuldar vegna yfirdráttar á síðarnefnda reikningnum og er það mál nr. 36/2012 hér við réttinn.

II

Áfrýjandi kannast við að hafa upphaflega stofnað reikning nr. 0330-26-500 í útibúi Samvinnubankans á Akranesi. Áfrýjandi, sem ekki hefur leitt að því rök að fjármunum hafi verið ráðstafað af reikningnum án hennar heimildar, stendur því í skuld við stefnda sem nemur yfirdrættinum. Gildir þá einu þótt hún hafi ekki kannast við að hafa óskað eftir heimild til yfirdráttar á reikningnum. Samkvæmt þessu verður staðfest niðurstaða hins áfrýjaða dóms og tekin til greina krafa stefnda að fjárhæð 1.314.027 krónur miðað við stöðu reikningsins 26. febrúar 2010.

Í málinu liggur ekki fyrir að stefndi hafi sannanlega krafið áfrýjanda um greiðslu skuldarinnar fyrr en með birtingu stefnu 11. maí 2010. Með vísan til 4. mgr. 5. gr. laga nr. 38/2001 um vexti og verðtryggingu verða dráttavextir af kröfunni reiknaðir frá þeim degi.

Áfrýjanda verður gert að greiða stefnda málskostnað fyrir Hæstarétti eins og greinir í dómsorði.

Dómsorð:

Áfrýjandi, M-kvk-nf R-kvk-nf P-kvk-nf, greiði stefnda, Arion banka hf., 1.314.027 krónur með dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 11. maí 2010 til greiðsludags.

Ákvæði héraðsdóms um málskostnað skal óraskað.

Áfrýjandi greiði stefnda 300.000 krónur í málskostnað fyrir Hæstarétti.